b'\n_START_ARTICLE_\nJosep Maria Albert i Despujol\n_START_SECTION_\nBiografia\n_START_PARAGRAPH_\nFill d\'una fam\xc3\xadlia d\'industrials molt relacionada amb el rei Alfons XIII, el 1921 li fou atorgat el t\xc3\xadtol de bar\xc3\xb3 de Terrades. El 1927 es cas\xc3\xa0 amb la comtessa de Santa Maria de Sants, membre de la fam\xc3\xadlia Muntades que en 1847 havien creat la f\xc3\xa0brica La Espa\xc3\xb1a Industrial. J.M. Albert esdevindr\xc3\xa0 director general de l\'empresa.\n_START_SECTION_\nSegona Rep\xc3\xbablica\n_START_PARAGRAPH_\nDurant la Segona Rep\xc3\xbablica Espanyola es mantingu\xc3\xa9 mon\xc3\xa0rquic i simpatitzant de Renovaci\xc3\xb3n Espa\xc3\xb1ola. En comen\xc3\xa7ar la Guerra Civil Espanyola, s\'exili\xc3\xa0 a It\xc3\xa0lia i despr\xc3\xa9s pass\xc3\xa0 a Sevilla, ja dominada per les tropes franquistes.\n_START_SECTION_\nTraject\xc3\xb2ria durant el franquisme\n_START_PARAGRAPH_\nLa f\xc3\xa0brica col\xc2\xb7lectivitzada del 1936-1939, va ser retornada als propietaris acabada la Guerra Civil. El 1941 el bar\xc3\xb3 de Terrades va ser elegit president del Foment del Treball Nacional on restar\xc3\xa0 fins al 1952. Des d\'aquest lloc la seva empresa es benefici\xc3\xa0 dels "cupos" de mat\xc3\xa8ria primera fixats pel govern. _NEWLINE_El 1945 ser\xc3\xa0 nomenat alcalde de l\'Ajuntament de Barcelona en substituci\xc3\xb3 de Miquel Mateu i Pla, en un consistori en qu\xc3\xa8 tindr\xc3\xa0 de 1r tinent d\'alcalde el falangista Josep Ribas Seva, de delegat de Reconstrucci\xc3\xb3 (despr\xc3\xa9s Urbanitzaci\xc3\xb3 i Eixample) el tamb\xc3\xa9 falangista Carles Trias Bertran, de Cultura Tom\xc3\xa0s Carreras i Artau. Combin\xc3\xa0 el c\xc3\xa0rrec amb el de procurador a les Corts Espanyoles fins a la seva destituci\xc3\xb3 fulminant arran de la vaga de tramvies del 1951. El substitu\xc3\xad Antoni Maria Simarro i Puig._NEWLINE_Introdu\xc3\xad als consistoris personalitats de perfil sociopol\xc3\xadtic baix, compagin\xc3\xa0 la gesti\xc3\xb3 consistorial amb la industrial i la seva gesti\xc3\xb3 es caracteritz\xc3\xa0 per l\'escassa activitat.  Durant el seu mandat es va constituir l\'Instituto Municipal de la Vivienda (1945) per lluitar contra el barraquisme at\xc3\xa8s que el problema de l\'habitatge s\'agreujava. Entre 1945 i el 1948, m\xc3\xa9s de 115.000 immigrants arribaren a Barcelona. Tamb\xc3\xa9 es va cobrir el darrer tram del tren de Sarri\xc3\xa0._NEWLINE_Tamb\xc3\xa9 va ser Procurador en Corts des del 26 d\'abril de 1945, en ser membre nat per la seva condici\xc3\xb3 d\'alcalde de Barcelona. Va participar durant la I Legislatura de les Corts Espanyoles (1943-1946), continuant durant la II Legislatura de les Corts Espanyoles (1946-1949). Va repetir c\xc3\xa0rrec en la III Legislatura de les Corts Espanyoles (1949-1952), fins al 13 de mar\xc3\xa7 de 1951, quan va cessar.'